สังคมข่าวหุ้น
ดัชนี SET ปิดลบ 17.77 จุด หลังจากมีรายงานการประชุมเฟด เดือน มี.ค. ระบุแนวโน้มการเร่งปรับขึ้นอัตราดอกเบี้ยแรงและลดขนาดงบดุลเร็ว
ดัชนี SET ปิดลบ 17.77 จุด หลังจากมีรายงานการประชุมเฟด เดือน มี.ค. ระบุแนวโน้มการเร่งปรับขึ้นอัตราดอกเบี้ยแรงและลดขนาดงบดุลเร็ว
8 เม.ย. 2565

ดัชนี SET ปิดลบ 17.77 จุด มาที่แนวรับทางเทคนิคพอดี 1,682 จุด หลังจากมีรายงานการประชุมธนาคารกลางสหรัฐ (เฟด) เดือน มี.ค. ระบุแนวโน้มการเร่งปรับขึ้นอัตราดอกเบี้ยแรงและลดขนาดงบดุลเร็ว ซึ่งมีความเป็นไปได้ที่จะเกิดขึ้นในการประชุมรอบเดือน พ.ค.นี้ ทำให้นักลงทุนเทขายสินทรัพย์เสี่ยงออกมา ส่วนวันนี้มีโอกาสปรับขึ้นทางเทคนิคได้ แนวต้าน 1,700 จุด แต่หาก SET ย่อตัวอีก แนวรับ 1,670 จุด …
กลุ่มธนาคารที่นำโดย KBANK BBL KTB TISCO หากราคาย่อตัวลงมา มีคำแนะนำให้ทยอยสะสมได้ เพราะเป็นหุ้นที่ได้รับประโยชน์จากดอกเบี้ยเข้าสู่ช่วงขาขึ้น พร้อมให้จับตาการประชุมกนง.ในปีนี้ อาจจะมีเซอร์ไพรส์ เรื่องการปรับอัตราดอกเบี้ยนี่แหละ เพราะล่าสุด จากการสำรวจความเห็นนักวิเคราะห์ นักลงทุนสถาบัน ต่างเริ่มให้น้ำหนักมากขึ้นต่อการปรับขึ้นดอกเบี้ยของไทยในปีนี้อย่างน้อยอาจจะ 1 ครั้ง หรือ 0.25% นั่นแหละ
หุ้นกลุ่มโรงพยาบาล พากันวิ่งบวกสวนตลาด นำโดย BCH บมจ.บางกอก เชน ฮอสปิทอล ของ (คุณหมอ) เฉลิม หาญพาณิชย์ เมื่อวานนี้ราคาหุ้นบวก 3.38% ปิด 21.40 บาท วันนี้หากไปต่อ แนวต้านแรก 21.50 บาท และถัดไปคือ 21.90 บาท หุ้นจะขึ้น XD ปันผล 1 บาท วันที่ 10 พ.ค.นี้ ส่วน 1-2 สัปดาห์ก่อนหน้านี้ที่ราคาปรับลง คงเป็นการทุบเก็บของของ “เจ้ามือ” และเดิมนั้นเหมือนจะพยายามทุบลงไปให้ต่ำกว่า 20 บาท แต่ทำได้แค่ 20.40 บาท ก่อนจะดึงราคากลับขึ้นมา เพราะมีนักลงทุนหลายคนไปปูเสื่อรอรับใต้ 20 บาทกันเพียบ
THG บมจ.ธนบุรี เฮลท์แคร์ กรุ๊ป ของ (คุณหมอ) บุญ วนาสิน ราคาหุ้นพุ่งเป็นจรวด ไม่รู้ว่าเป้าหมายคือราคายืนเหนือ 100 บาทหรือเปล่า และแม้ว่าราคาหุ้นจะขึ้นมาร้อนแรง แต่ยังไม่มีการไถ่ถามไปจากตลาดหลักทรัพย์ฯ พี/อีล่าสุด 55 เท่า แต่เข้าใจว่าวอลุ่มเทรดอาจจะไม่ถึงเกณฑ์ที่ตลาดหลักทรัพย์ฯ กำหนดไว้ เลยยังไม่ได้มีการนำหุ้นเข้ามาตรการกำกับการซื้อขาย ส่วนนักลงทุนที่ต้องการเข้าไปเล่น นักวิเคราะห์แนะนำ เก็งกำไรระยะสั้นน่าจะปลอดภัยสุด
NER บมจ.นอร์ทอีส รับเบอร์ ก่อนหน้านี้ราคาร่วงลงมาตามภาวะตลาด ทำให้ราคาลงไปบริเวณ 6.80-6.85 บาท อยู่เพียง 1 วัน ก่อนจะรีบถูกดึงกลับขึ้นมา และมาถูกสกัดไว้บริเวณ 7.15 บาท +/- ไม่ยอมให้ไปต่อ แต่ก็ไม่ยอมให้ราคาร่วงลงไปเช่นกัน รายย่อยใครถืออยู่ ทนได้ก็ทนกันไป ส่วนวันที่ 19 เม.ย.นี้ ขึ้น XD จ่ายปันผล 0.36 บาทต่อหุ้น คิดเป็นผลตอบแทน ณ ราคาล่าสุด อยู่ที่ 5% ถือว่าค่อนข้างสูงและน่าสนใจ ต้องมาลุ้นกันว่า เหลืออีก 4 วัน (ทำการ) ก่อนขึ้น XD เจ้ามือจะยอมให้ราคาขยับขึ้นอีกหรือไม่ หรือดึงไว้แค่นี้ และพอขึ้น XD แล้ว จะกดราคาลงไปเหลือซัก 6.90-6.95 บาท บีบรายย่อยคลายหุ้นออกมาอีก ส่วนแนวโน้มปีนี้ รายได้สวย กำไรดี
แบงก์ไทยพาณิชย์ (SCB) เตรียมความพร้อมสำรองธนบัตรเพื่อรองรับการใช้บริการของลูกค้า จำนวน 45,000 ล้านบาท แบ่งเป็นในเขตกรุงเทพฯ 18,000 ล้านบาท และต่างจังหวัด 27,000 ล้านบาท ซึ่งเป็น ATM 30,000 ล้านบาท และสาขา 15,000 ล้านบาท เป็นการสำรองเพิ่มขึ้นจากปีก่อน 10% จากนโยบายผ่อนคลายของมาตรการป้องกันโควิด-19 รวมถึงการกระตุ้นเศรษฐกิจต่าง ๆ ของทางรัฐบาล และอาจจะมีประชาชนบางส่วนลาหยุดเพิ่มในวันที่ 11-12 เม.ย. 2565 เพื่อเดินทางกลับบ้านหรือท่องเที่ยว ทำให้มีการใช้เงินสดเพิ่มมากขึ้น